นิกเกอิปิดร่วง 162.51 จุด หลังข้อมูลศก.อ่อนแอ,เยนแข็ง
นิกเกอิปิดร่วง 162.51 จุด หลังข้อมูลศก.อ่อนแอ,เยนแข็ง
9 มิ.ย. 2559

ดัชนีนิกเกอิตลาดหุ้นโตเกียวปิดปรับตัวลงในวันนี้ โดยดัชนี NIKKEI 225 ตลาดหุ้นญี่ปุ่นปิดลดลง 162.51 จุด หรือ 0.97% ที่ 16,668.41 จุดเนื่องจากภาวะการซื้อขายถูกดดันจากรายงานยอดสั่งซื้อเครื่องจักรญี่ปุ่นที่อ่อนแอเกินคาดในเดือนเม.ย. ประกอบกับสกุลเงินเยนที่แข็งค่าขึ้นเมื่อเทียบกับดอลลาร์สหรัฐ
หุ้นลบนำโดยหุ้นกลุ่มธนาคาร ประกันภัย และการขนส่งทางอากาศ
ทั้งนี้ ตลาดหุ้นโตเกียวปรับตัวลงตั้งแต่ตลาดเปิดทำการ หลังจากที่รัฐบาลญี่ปุ่นเปิดเผยเช้าวันนี้ว่า ยอดสั่งซื้อเครื่องจักรพื้นฐานภาคเอกชนเดือนเม.ย. ร่วงลง 11% จากเดือนก่อนหน้า สู่ระดับ 7.963 แสนล้านเยน โดยยอดสั่งซื้อเครื่องจักรพื้นฐานซึ่งไม่นับรวมยอดซื้อเครื่องจักรสำหรับอุตสาหกรรมต่อเรือและสาธารณูปโภคนั้น ถือเป็นดัชนีชี้วัดการใช้จ่ายด้านทุนในอนาคตของภาคเอกชนญี่ปุ่น
นอกจากนี้ สกุลเงินเยนที่แข็งค่ายังได้กระตุ้นให้นักลงทุนส่งแรงเทขาย เนื่องจากกังวลว่าผลประกอบการของบรรดาผู้ส่งออกญี่ปุ่นจะได้รับผลกระทบ